POEŻIJI TA' Qlugħ JANE CORTIS Ġa ħareġ l-għassies ifarfar l-aħħar fdal ta' jum mitmum u jkeffen f'sorra ta' tifkira ġrajjietu. Ġa xegħlet mad-dalma id-diega ġoċ-ċella maqfula fejn waħdi nħażżeż il-lingwa li nifhem jien waħdi, Ġa smajtu f'widnejja id-daħk madwari x'ħin jaqa' s-separju fuq parti falluta fejn l-għaraq tal-prova jinxtorob mill-għabra ta' palk minsi. Ġa xxarbet mħaddti taħt qamar li jidħak belgħani jisqini l-imrar safrani tax-xarba li toqtol u tinżel bħal manna ġon-nixfa ta' sidri. Ġa rajthom il-qlugħ ta' velu jperper fuq mewġa maħruba. U bħali jiċċartu bla karba u jegħrqu fejn għada itfiġġ l-ewwel dija.